Source: https://podpora.financnasprava.sk/810630-Pr%C3%ADjmy-z-predaja-virtu%C3%A1lnej-meny-u-podnikate%C4%BEa
Timestamp: 2020-02-22 07:47:30+00:00

Document:
Príjmy z predaja virtuálnej meny u podnikateľa
Úvod > Daň z príjmov > Daň z príjmov fyzickej osoby > Príjmy z predaja virtuálnej meny > Príjmy z predaja virtuálnej meny u podnikateľa
Príjem fyzickej osoby z predaja virtuálnej meny, ktorá je obchodným majetkom podnikateľa, je zdaniteľným príjmom podľa § 6 zákona o dani z príjmov ako súčasť základu dane z príjmov z podnikania.
Súčasťou základu dane je príjem z predaja virtuálnej meny dosiahnutý pri výmene virtuálnej meny za majetok, pri výmene virtuálnej meny za inú virtuálnu menu alebo pri výmene virtuálnej meny za poskytnutie služby v tom zdaňovacom období, v ktorom dochádza k tejto výmene pri použití ocenenia vymieňanej virtuálnej meny reálnou hodnotou ku dňu výmeny (§ 17 ods. 43 zákona o dani z príjmov).
Reálnou hodnotou virtuálnej meny je podľa § 27 ods. 13 zákona o účtovníctve trhová cena v deň ocenenia zistená spôsobom určeným fyzickou osobou zo zvoleného verejného trhu s virtuálnou menou. V priebehu účtovného obdobia účtovná jednotka používa rovnaký spôsob určenia reálnej hodnoty pre danú virtuálnu menu.
Príjem z predaja virtuálnej meny nadobudnutej ťažbou zahrňuje podnikateľ do základu dane (čiastkového základu dane) v zdaňovacom období realizácie predaja tejto virtuálnej meny, teda v tom zdaňovacom období, v ktorom k dôjde k výmene vyťaženej virtuálnej meny za majetok, za inú virtuálnu menu alebo k výmene vyťaženej virtuálnej meny za poskytnutie služby, alebo v tom zdaňovacom období, v ktorom dôjde k odplatnému prevodu vyťaženej virtuálnej meny (§ 17 ods. 3 písm. n) zákona o dani z príjmov).
Do daňových výdavkov fyzickej osoby s príjmami podľa § 6 zákona o dani z príjmov sa zahrňujú výdavky (náklady) vo výške úhrnu vstupných cien virtuálnych mien podľa § 25b zákona o dani z príjmov v tom zdaňovacom období, v ktorom dôjde k ich predaju.
Podľa § 25b zákona o dani z príjmov daňovým výdavkom je
obstarávacia cena, ak bola virtuálna mena nadobudnutá kúpou,
reálna hodnota, ak bola virtuálna mena nadobudnutá výmenou za inú virtuálnu menu.
Výdavky je možné zahrnúť do základu dane najviac do výšky úhrnu príjmu z predaja virtuálnej meny [§ 19 ods. 2 písm. v) zákona o dani z príjmov]
Spôsob účtovania virtuálnej meny v jednoduchom účtovníctve:
Samostatne zárobkovo činná osoba, ktorá účtuje v sústave jednoduchého účtovníctva, postupuje pri účtovaní virtuálnej meny podľa § 4 ods. 13 Opatrenia MF SR č. MF/27076/2007-74 z 13.12.2007 v znení neskorších zmien a doplnkov, ktorým sa ustanovili postupy účtovania v sústave jednoduchého účtovníctva pre podnikateľov.
Pri nadobudnutí virtuálnej meny za eurá alebo inú cudziu menu sa tento výdavok prvotne účtuje v peňažnom denníku ako výdavok neovplyvňujúci základ dane. Pri takto nadobudnutej virtuálnej mene sa pri jej následnom predaji účtuje v peňažnom denníku výdavok vynaložený na dosiahnutie, zabezpečenie a udržanie príjmov najviac do výšky úhrnu príjmu z predaja virtuálnych mien (podľa § 19 ods. 2 písm. v) zákona o dani z príjmov) a príjem z odplatného prevodu virtuálnej meny sa účtuje ako príjem zahrňovaný do základu dane z príjmov, a to ako ostatný príjem. Pri predaji virtuálnej meny podľa § 2 písm. ai) zákona o dani z príjmov sa v peňažnom denníku účtuje v rámci uzávierkových účtovných operácií výdavok vynaložený na dosiahnutie, zabezpečenie a udržanie príjmov ako ostatný výdavok, najviac do výšky úhrnu príjmu z predaja virtuálnych mien. Pri výmene virtuálnej meny za majetok, inú virtuálnu menu, alebo za poskytnutie služby sa v peňažnom denníku účtuje v rámci uzávierkových účtovných operácií príjem zahrňovaný do základu dane z príjmov ako ostatný príjem v súlade s § 17 ods. 43 zákona o dani z príjmov.
»Príjmy z predaja virtuálnej meny u nepodnikateľa

References: § 6
 § 27
 § 6
 § 25
 § 25
 § 4
 § 19
 § 2
 § 17